Date: 1367
Issuing place: Rom
Country: Italia
Language: latina
Document type: Paavi ja kuuria, Kirjeet

Urbanus episcopus, seruus seruorum Dei, dilecto filio Johannj electo Aboensi salutem etc. Romani pontificis, quem pastor ille celestis et episcopus animarum potestatis sibi plenitudine tradita ecclesiis pretulit, vniuersis plena vigilijs solicitudo requirit, ut ipse circa cuiuslibet ecclesie statum sic vigilanter excogitet sicque prospiciat diligenter, ut per eius prouidenciam circumspectam ecclesiis singulis pastor accedat ydoneus et rector prouidus deputetur, per quem ecclesie ipse superni fauoris auxilio suffragante votiue prosperitatis successibus gratulentur. Dudum siquidem bone memorie Henrico episcopo Aboensi regimini Aboensis ecclesie presidente nos cupientes eidem ecclesie, cum eam vacare contingeret, per apostolice sedis prouidenciam vtilem et ydoneam preesse personam, prouisionem ipsius ecclesie disposicioni et ordinacioni nostre ea vice duximus specialiter reseruandam, decernentes extunc irritum et inane, si secus super hiis per quoscunque quauis auctoritate scienter uel ignoranter contingeret attemptari. Postmodum uero dicta ecclesia per eiusdem Henrici obitum, qui in partibus illis diem clausit extremum, pastoris solacio destituta, dilecti filij capitulum ipsius ecclesie, reseruacionem et decretum predicta forsitan ignorantes, te canonicum ipsius ecclesie in presbiteratus ordine constitutum per viam compromissi in Aboensem episcopum concorditer elegerunt licet de facto tuque reseruacionis et decreti predictorum similiter inscius eleccioni huiusmodi tuum prestitisti consensum ecciam de facto. Tandem reseruacione et decreto ad tuam deductis noticiam huiusmodi eleccionis negocium proponi fecisti in consistorio coram nobis. Nos igitur eleccionem eandem et omnia inde secuta utpote post et contra reseruacionem et decretum predicta, ut premittitur, attemptata irrita, prout erant, et inania reputantes et ad prouisionem eiusdem ecclesie celerem et felicem, de qua nullus preter nos hac vice se intromittere potuit neque potest, reseruacione et decreto obsistentibus supradictis, ne ecclesia ipsa longe vacacionis subiaceret incommodis, paternis et solicitis studijs intendentes, post deliberacionem, quam de preficiendo eidem ecclesie personam vtilem et eciam fructuosam habuimus cum fratribus nostris diligentem, demum ad te, litterarum scientia preditum, vite ac moris honestate decorum, in spiritualibus prouidum et in temporalibus circumspectum alijsque multiplicium virtutum meritjs, prout ex fidedignorum accepimus testimonio, insignitum, direximus oculos nostre mentis, quibus omnibus debita meditacione pensatis, de persona tua prefate ecclesie Aboensi de dictorum fratrum consilio auctoritate apostolica prouidemus teque illi preficimus in episcopum et pastorem, curam et administracionem ipsius ecclesie tibi in spiritualibus et temporalibus plenarie committendo, firma spe fiduciaque conceptis, quod dirigente Domino actus tuos prefata ecclesia per tue industrie et circumspeccionis fructuosum studium regetur vtiliter et prospere dirigetur, grataque suscipiet in eisdem spiritualibus et temporalibus incrementa. Quocirca discrecioni tue per apostolica scripta mandamus, quatinus, impositum tibi onus a Domino deuote suscipiens, curam et administracionem predictas sic exercere studeas solicite, fideliter et prudenter, quod ipsa ecclesia gubernatorj prouido et fructuoso administratorj gaudeat se commissam tuque preter eterne retribucionis premium nostram et dicte sedis graciam et benediccionem exinde vberius consequi merearis. Datum Rome apud sanctum Petrum vj idus nouembris pontificatus nostri anno sexto. In eodem modo: Dilectis filiis capitulo ecclesie Aboensis salutem etc. Romani pontificis etc. usque incrementa. Quocirca discrecioni vestre per apostolica scripta mandamus, quatenus eundem electum tamquam patrem et pastorem animarum vestrarum grato admittentes honore ac exhibentes sibi obedienciam et reverenciam debitam et deuotam ejus salubria monita et mandata suscipiatis humiliter et efficaciter adimplere curetis. Alioquin sentenciam siue penam, quam idem electus rite tulerit in rebelles, ratam habebimus et faciemus auctore Domino usque ad satisfaccionem condignam inuiolabiliter obseruari. Datum ut supra. In eodem modo: Dilectis filiis clero ciuitatis et diocesis Aboensis salutem etc. Romani pontificis etc. usque incrementa. Quocirca discrecioni vestre per apostolica scripta (etc. som närmast föregående). In eodem modo: Dilectis filiis … populo ciuitatis et diocesis Aboensis salutem etc. Romani pontificis etc. usque incrementa. Quocirca vniuersitatem vestram rogamus et hortamur attente, per apostolica vobis scripta mandantes, quatenus eundem electum tanquam patrem et pastorem animarum vestrarum deuote suscipientes et debita honorificencia presequentes ipsius salubribus monitis et mandatis humiliter intendatis, ita quod ipse in vobis deuocionis filios et vos in eo per consequens patrem inuenisse beniuolum gaudeatis. Datum ut supra. In eodem modo: Venerabili fratri … archiepiscopo Vpsalensi salutem etc. Ad cumulum tue cedit salutis et fame, si personas ecclesiasticas presertim pontificali dignitate preditas diuine propiciacionis intuitu oportuni presidii et fauoris gracia prosequaris. Dudum siquidem etc. usque incrementa. Cum igitur idem electus in commissa sibi predicte ecclesie Aboensis cura facilius proficere valeat, [si] tuus fauor ei fore noscatur plurimum oportunus, fraternitatem tuam rogamus et hortamur attente, per apostolica tibi sripta mandantes, quatenus predictos electum et commissam sibi ecclesiam suffraganeam tuam habens pro nostra et dicte sedis reuerencia propensius commendatos in ampliandis et conseruandis iuribus suis sic eos tui fauoris presidio prosequaris, quod ipse electus tuo fultus auxilio in commisso sibi ecclesie prefate regimine se possit utilius exercere tuque diuinam misericordiam valeas exinde uberius promereri. Datum ut supra. In eodem modo: Carissimo in Christo filio … Alberto, regi Suessie (!) jllustrj salutem etc. Diuine retribucionis premium et preconium humane laudis acquiritur, si per seculares principes personis ecclesiasticis et hijs precipue, que sunt dignitatis titulo insignite, condignus honor impenditur et fauor necessarius exhibetur. Dudum siquidem etc. usque incrementa. Cum igitur sit virtutum opus Dei ministros benigno fauore prosequi ac eos verbis et operibus pro regis eternj gloria venerarj, serenitatem tuam rogamus et hortamur attente, quatenus eundem electum et prefatam ecclesiam Aboensem, sue cure commissam, habens pro nostra et apostolice sedis reuerencia propensius commendatos, ipsos benigno fauoris auxilio prosequi studeas, ita quod idem electus tue celsitudinis fultus presidio in commissa sibi cura pastoralis officij possit Deo propicio prosperarj ac tibi exinde a Deo perennis vite premium et a nobis condigna proueniat accio graciarum. Datum ut supra.